Papersnake/gushiwen huggingface dataset:
同敬八、卢五泛河间清河
高适（唐代）

清川在城下，沿泛多所宜。同济惬数公，玩物欣良时。

飘飖波上兴，燕婉舟中词。昔陟乃平原，今来忽涟漪。

东流达沧海，西流延滹池。云树共晦明，井邑相逶迤。

稍随归月帆，若与沙鸥期。渔父更留我，前潭水未滋。
盐城初夏，雨中诵“不知春去几多时，纱窗几点黄梅雨”之句，用赋十四首 其十
赵完璧（明代）

疏雨冷风暮复朝，翠林红萼知馀几。十二阑干无限情，锦囊清昼閒焦尾。
往省陇阡遭雨有感
员兴宗（宋代）

村烟渐稀村径失，山雨或过山花泣。此身浩浩几转蓬，此口离离当挂壁。
晓行溪上
许炯（明代）

鸡鸣月落天欲曙，疏林滴露声如雨。滚滚红流雾气深，隔岸菰蒲雁相语。
姚永言自维扬至过访
郭之奇（明代）

为客羁怀远，遭春幽兴长。飘泊盈千绪，流洄叹一方。

我友东南俊，逸气表维扬。相思能命驾，就我春江航。

舟楫寒温外，茶酒出篇章。手中白缟带，腰下锦奚囊。

双眸含碧水，数语摇轻霜。是时杨柳岸，停午动烟光。

岂惟七分读，能流百丈芒。忆共冰天署，生刍束芸香。

词英兼宿辈，同时避雁行。君才真杰立，我意日徬徨。

相携视冥漠，举世尽茫茫。离群忽三载，膺背永相将。

不意金陵水，遥分白玉堂。高谈竟晨夕，薰然耳目张。

独念蓬飞子，每疑素业忘。非缘今日会，此游空自忙。

相逢姑劝志，焉敢问行藏。明朝重执手，前期或细商。
过旧居遇邻家子述怀
周文璞（宋代）

忆昔玉雪时，最感邻媪嫂。
翦罗作发鬌，添玑缀纹褓。
今回遇孙枝，面墨体枯槁。
念彼旧宅凶，灾衅失依保。
此生未还役，况复念家道。
冷节反乡闾，江路见芳草。
夺恃罹荒饥，连岁愁浩浩。
流离在山县，只有泉水好。
野樱聚紫玫，衒弄晴日杲。
半为鸟雀盗，半被奴婢讨。
佰弜必尽护，盘钉如拱宝。
坐荐一盏春，便足舒远抱。
投赠洪卒司令舜俞
程公许（宋代）

博陵先生天下士，圭瓒鼎彝宗庙器。
驾风阊阖驻参旗，要与疲氓起憔悴。
同来谁是俭府僚，一朵庚莲吐秋水。
义以取人道自任，河阳主宾信奇伟。
谁云风月立分鼎，待借前筹答知己。
峨岷其下十六城，鲂鱼鲅鲅更赪尾。
情伤涸辙转清波，陡觉濠梁复生意。
井梧幕府省文书，雪界松围绝烟燧。
余事何妨笔墨工，浣溪新沐烟云腻。
老翁补处待公续，燕外鸥边尽吟思。
主公窒还赃峻，携上峥嵘去天咫。
社樗愧我本亡奇，冷落官曹穷五技。
何阶方便来相招，醪醴一朝飨厚味。
燕台巀页万金黄，岂意谦勤从隗始。
眇然人物索扶持，勿惜拔茅多引类。
君不见璇杓一夜摇天东。人间万物皆春风。
颂古四首
释行机（宋代）

叶落岗头一望长，几茎乔木倚斜阳。
曾经巴峻猿啼处，铁打心肝寸断肠。
魏京诗 其十三
刘敞（宋代）

既閟尔弓，既櫜尔矛。猃狁臣止，四方是休。
考古
陆游（宋代）

考古无长昼，忧时少熟眠。
偷生迫钟漏，战死媿兜鞬。
莫报乾坤施，空惊岁月迁。
藜羹安用糁，吾事本萧然。
访客至北门抵暮乃归
陆游（宋代）

北郭那辞十里遥，上车且用慰无聊。
九衢浩浩市声合，四野酣酣雪意骄。
清镜新磨临绿浦，长虹横绝度朱桥。
归来熟睡明方起，卧听邻墙趁早朝。
赵子礼劝农回有诗和者盈轴然皆颂德诗非劝农
郑刚中（宋代）

山乡穷甿不知春，齿莽这种那复耘。
劝使一日临郊坰，曰尔父老尔勿宁。
勅书劝论因人情，要使秋稼如云平。
馈匀饮食烦厨兵，尔醉且饱其力耕。
麻麦荏菽非一名，农有农事毋虚称。
齿革羽毛上勿登，贳租但议颁殊恩。
知今无问阴雨晴，扎扎听尔耰锄鸣。
闻叶中丞复自洮州移镇甘肃奉寄 其一
区大相（明代）

初闻胡骑牧临洮，僰道山川转节旄。独主进兵探虎穴，尽排和议说龙韬。

两河障垒临关险，十月边烽出塞劳。今日将军谁断臂，知君不厌陇山高。
减字木兰花·无情苦海
侯善渊（元代）

无情苦海。壤壤众生由贪爱。争似余家。寂寞林泉别世华。颐真养浩。肌肉冰清如玉貌。出入无间。绰约随风飘上天。
集古诗附无题
何绛（明代）

梳洗楼前粉暗铺，思君犹似掌中珠。愁机懒织同心豆，芳沼徒中比目鱼。

喧梦却嫌莺语老，邀欢不厌柳条初。从来乐事关身少，肠断萧娘一纸书。
吴越武肃王祠
钱载（清代）

石镜山荒岁屡更，家王遗像肃朱甍。萧森锦树秋风色，帖妥涛江白日声。

欧史世家难尽信，龙门年表有公评。顺天不独能存祀，犹仗临安作宋京。
大暑留召伯埭
尤袤（宋代）

清风不肯来，烈日不肯暮。
平生山林下，散发颇箕踞。
一官走王山，三伏在道途。
我非褦襶儿，亦尔困驰骛。
居然恋俎豆，安得免羁馽。
区区竟何营，汩汩此飘寓。
渊明应笑人，有底不归去。
题保禄寺铁龙亭
范致虚（宋代）

数载诗书居保禄，至今常是忆单溪。几偎石瓮凭栏在，静听山禽绕树啼。

岩溜潺湲清入骨，林间红白闻行提。吟诗聊写遥相寄，为向铁龙亭上题。
种柳歌时余拟以首夏北上
罗万杰（明代）

此生自许随畚锸，每逢佳卉情若狎。何况嫣然烟雨姿，临春栽莳敢后之。

高低一依径路转，疏密不学众植为。尔怜客子艳阳天，予亦嘲尔常爱眠。

会看垂阴成美荫，莫问道傍与溪边。长安五月堤色新，青青应逐车前尘。

掀髯扬袂知何似，恍惚见尔园中身。
次韵和渊明饮酒诗二十首 其十六
李纲（宋代）

少年学神仙，日诵琼笈经。交梨与火枣，丹鼎期必成。

呼吸存夜气，宴坐至五更。岂知糟曲中，醉乡即黄庭。

玉池滟生肥，天鼓常自鸣。酩酊欲仙去，超然离世情。
古剑歌
郭祥正（宋代）

古有名剑似秋水，龙盘虎拿焰欲起。鸡林削铁不足言，昆吾百欲安足齿。

淬花曾莹鸊鹈膏，掉箾却敲鸾凤髓。忆昔破敌如破竹，带霜飞渡桑乾曲。

电光昼闪白日匿，魑魅走逃罔魉伏。于今锈涩混铅刀，夜凉风雨青龙哭。

冰翼云淡雪花白，血痕冷剥苔花绿。我来拔鞘秋风前，毛发凛凛肝胆寒。

书生无用暂挂壁，夜来虎气腾重泉。酒酣闻鸡起欲舞，明星错落银河旋。

吾闻神物不终藏，丰城紫氛斗牛旁。及时与人成大功，岂肯弃置钝锋铓。

会当斩蛟深入吴潭里，不然仗汝西域击名王。
雪中八咏次睢宗吉韵 其六 雪狮
凌云翰（元代）

搏雪依稀类若麟，却将毛毳变珠珍。金铃綵索聊为饰，玉爪银牙宛似真。

方讶吼风能吐舌，秪愁见睍莫存身。兽炉兽炭回春处，想像题诗笔有神。
青玉案 送春
汪淑娟（清代）

小桃忍受黄莺骂。便几日、恹恹谢。雪样荼蘼开满架。

芳情灰冷，泪痕珠泻。忙了鸳鸯帕。

落红堆满阑干罅。愁与恨、无从卸。独对残灯明又灺。

伤心楼上，晓钟催打。断送春归也。
次奄中二陆韵
曾几（宋代）

问石寻泉到竹斋，木犀花尽菊花开。
老僧有约君知否，乘兴前村雪里来。
赠魏润庵
苏镜潭（清代）

青山无恙水泠泠，文酒风流海上萍。终古才人原妩媚，若论我辈太娉姈。

六年旧雨盟莲社，三度秋霜醉洞庭。除是身穷诗便好，只怜乾死案头萤。
云安龙脊滩
杨济（宋代）

洞庭老龙时出没，万斛舟航皆辟易。
此龙脊背已铁石，肯逐时好作人日。
我呼邦人来踏碛，恍然如见河图出。
大巫鸡卜占云吉，小巫竹枝歌转激。
飘石杨沙障江色，尘埃何处不相袭。
摩挲石刻聊偃息，恐有老人来横笛。
题仙都山
李建中（宋代）

岩岩仙都山，肃肃黄帝宫。
巨石临广泽，千仞凌高穹。
肇当融结初，全得造化功。
深可蟠厚壤，峭疑接冥鸿。
云軿去路存，丹鼎遗迹空。
抽润草心碧，敷香莲叶红。
升龙扳矫矫，飞凤鸣噰噰。
而我集仙署，尝比瀛洲雄。
星移婺女间，凤驾析木东。
到觉毛骨爽，坐如羽翼冲。
万事皆气埃，一气归鸿蒙。
遐哉上圣道，邈与元化同。
金简奠至诚，玉书铭代工。
功成解冠剑，栖息期此中。
迎春花
韦骧（宋代）

欺梅压柳肯相然，佳号迎春岂浪传。细叶茸茸垂绿发，繁英浪浪簇金钿。

先时不入林莺妒，晚节唯容露菊鲜。绣在罗衣真有趣，不将红紫累婵娟。
寄南翔远讲主 其一
释居简（宋代）

白发垂垂尽入期，无人不笑此翁痴。人间五欲波澜阔，真忏何曾有尽时。
再继前韵
华岳（宋代）

俗尘方倥偬，得得访清幽。
烟练素疑抹，山屏翠欲流。
松筠扫日月，藤蔓悬春秋。
物外有余乐，吾生空白头。
书行在化主圆上人簿面
释居简（宋代）

象骨峰头蟾皎皎，凤凰池上影团团。欲明千里同风底，未出门时话已圆。
两同心·楚乡春晚
晏几道（宋代）

楚乡春晚，似入仙源。拾翠处、闲随流水，踏青路、暗惹香尘。心心在，柳外青帘，花下朱门。
对景且醉芳尊。莫话消魂。好意思、曾同明月，恶滋味、最是黄昏。相思处，一纸红笺，无限啼痕。
王岐公挽词三首
范祖禹（宋代）

乘云仙驭远，出震帝图新。
百辟瞻元宰，繁机仗老臣。
中天扶日月，拱极失星辰。
终始先朝遇，勤劳至没身。
次韵次尹俊卿梅花绝句
王灼（宋代）

虽无适俗韵，亦有可怜香。
定自嫌朱粉，翻成点点黄。
次韵单君范行李中诸诗前数章自道后二章为单
陈著（宋代）

欲言心事鼻先酸，最怕清流亦倒澜。
尘路争车甘下泽，雪毛满镜自南冠。
高悬古月看时变，相与春风到岁寒。
案有陶诗须细和，无鱼归铗不须弹。
鹊桥仙（前题）
赵善括（宋代）

星桥未就，月钩初挂，翠叶暗惊秋早。蕊珠宫里厌清闲，试回首、尘寰一笑。

仙风道骨，姆仪家范，须信人间最少。一枝丹桂四兰荪，况千岁、灵椿未老。
赠快霖
许月卿（宋代）

有客闯东篱，星翁身姓支。
快霖为道号，直术不支篱。
试与谈灾福，断然无诡随。
小溪天下士，持此往参之。
松桂堂
苏泂（宋代）

素韠归来痛倚庐，四时花鸟护幽居。
躬行已达参乎孝，佩服难忘孔子书。
绿荫千年知不改，清香奕世岂无馀。
客来已自徵前梦，未必中堂影像虚。
山中忆故人
刘因（元代）

故人南郡去，消息久无闻。瑶草正堪种，白云谁共分？

屋梁惊落月，鹏翼赋垂云。岁暮一尊酒，高歌如见君。
觉溪八景 其七 水北书声
徐经孙（宋代）

林馆碧溪阴，弦歌杂灯影。夜分犹吾伊，学海在人境。
登澄海楼望海之作
弘历（清代）

轣辘金轩展祀旋，偶临杰阁眺奫潫。漫言此后难为水，试望当前不辨天。

秦帝关存终失鹿，汉皇舟阻未成仙。拟徵坎部留吟句，只恐雕龙让广川。
谒金门
周紫芝（宋代）

春雨细。开尽一番桃李。柳暗曲阑花满地。日高人睡起。

绿浸小池春水。沙暖鸳鸯双戏。薄幸更无书一纸。画楼愁独倚。
赠吕道夫转右给事
何景明（明代）

右掖言司旧，重题御陛名。碧霄通汉苑，丹地接秋城。

报主褰龙衮，惊人想凤鸣。怀中一谏草，何日为苍生。
达磨赞
释梵琮（宋代）

因贩私盐，无端过界。
撞著梁王，不勘自败，
狼藉官场，遭人笑怪。
匾檐脱却两头，至今全无买卖。
送杨秘校
刘摰（宋代）

大樯双橹换巴船，美满西风水接天。苏子意飞黄鹄外，梁公心在白云边。

蟹肥采石秋霜足，酒滑湓江夜月圆。綵服拜亲无限乐，几多幽思入新篇。
八月八日发潭州后得绝句四十首
赵蕃（宋代）

昌江直下水能平，却爱泷流激激声。
频岁水灾何自拯，政由疏凿欠流行。
弥陀悬鼓相赞
释如珙（宋代）

彩云缥缈悬红日，瞻彼慈容大导师。
四十八愿丘山重，众生杂念乱如丝。
水仙子·寻梅
乔吉（元代）

冬前冬后几村庄，溪北溪南两履霜，树头树底孤山上。冷风袭来何处香？ 忽相逢缟袂绡裳。酒醒寒惊梦，笛凄春断肠，淡月昏黄。
渔父词（灵云）
惠洪（宋代）

急雨颠风花信早。枝枝叶叶春俱到。何待小桃方悟道。休迷倒。出门无限青青草。

根不覆藏尘亦扫。见精明树唯心造。试借疑情看白皂。回头讨。灵云笑杀玄沙老。
次韵和李审言上元寄王岩夫
沈遘（宋代）

此都豪丽岁仍丰，此夕都人凯乐中。车马笙箫千里至，楼台灯火九衢通。

香舆轧轧凌风驶，粉袂翩翩照地红。病守行春真莫强，更堪攀倚少年丛。
题苗经历耕野
方回（元代）

士以仕为业，野处无所耕。
近世所大患，苟进颓厥声。
苏子佩六印，相国不为荣。
坐乏二顷田，此事误平生。
廊然天壤间，一犁早经营。
春夏刈麻麦，秋冬获稻粳。
盖头有把茅，糊口有杯羹。
岂肯舍此去，垂涎公与卿。
不遇汤先生，伊葛亦何成。
聘顾不至三，宁为畎亩氓。
驷马高车间，一跌足可惊。
岂如牛背上，稳卧无欹倾。
调鼎与荷锄，心手自权衡。
我有一饱资，去就万事轻
采石道中示伯尹
周紫芝（宋代）

飞尽杨花京洛春，又将一舸到江滨。聊凭浅碧浮烟水，为洗软红随马尘。

紫蟹黄鸡秋渐近，东阡北陌酒将醇。只今我与君同梦，他日君容我卜邻。
七夕前二日与窥堂庄使君江横观水望霓怅然
蒲寿宬（宋代）

倚阑人不识，怀古尚心惊。
坐想瀰漫意，卧闻鞺鞳声。
浪翻京口寺，潮打石头城。
莫说南柯事，相宽老大情。
眼儿媚 庭荷
许心檀（清代）

太华峰头玉井莲。移种曲栏前。绿衣笑拥，红妆新艳，面面堪怜。

珠宝蜂须照水鲜。宛宛洛波仙。含情勿怨，晓风披露，夜月笼烟。
题渊明采菊图
郑起潜（宋代）

闲却经纶手，东篱把菊枝。先生花外意，难画亦难诗。
三吴漫游集唐
方凤（宋代）

江南江北望烟波，南国浮云水上多。
共说总戎云鸟阵，中原将帅忆廉颇。
偶作
宋祁（宋代）

隼被鷃姿知有累，豺惊羊质固非真。
谩誇鲁国多儒士，敢到君门止一人。
山中
曹松（唐代）

要路豪家非往还，岩门先有不曾关。
众心惟恐地无剩，吾意亦忧天惜闲。
白练曳泉窗下石，绛罗垂果枕前山。
樵夫岂解营生业，贵欲自安麋鹿间。
回望峡山二首
杨万里（宋代）

浪喜出峡来，峡亦何曾出。
两岸只无山，依旧江刻屈。
和中甫新开湖
沈遘（宋代）

渺渺清波百里浮，昔游曾是一扁舟。十年人事都如梦，犹识湖边旧客邮。
句
陆侍御（唐代）

今年闰在春三月，剩见金陵一月花。
山中示诸生五首 其二
王守仁（明代）

滁流亦沂水，童冠得几人？莫负咏归兴，溪山正暮春。
叔与戏云谓我穷我尝伤食从而嘲之
晁补之（宋代）

羊踏胸中昨夜蔬，不应扪腹怪如壶。
妇家得餔犹须忍，莫索槟榔笑尔臞。
风月堂二首
曾几（宋代）

西湖地僻少人知，隐吏官曹占作池。
浩荡芙蕖风过夜，扶疏杨柳月明时。
虽多不用一钱买，纵少足供千首诗。
但使尊中深贮此，卮刀细薄可无饥。
琼华岛
马汝骥（明代）

碧池悬帝阙，琼岛入仙家。
洞口流云气，星涛涌日华。
桃源虚岁月，蓬海复尘沙。
绣殿游天女，燕支映夕霞。
太常引·园中风物水中亭
马熙（元代）

园中风物水中亭。消得两娉娉。浊酒卷荷倾。早洗尽、筝声笛声。四堤晴柳，一天花气，付与晚山青。飞絮挟云轻。任膝上、瑶琴自横。
寄林教授龟从
王迈（宋代）

我生麋鹿群，岩穴性所乐。寓城看病女，踪迹良踸踔。

神明倘见怜，医药须课效。便当归旧庐，谁爱入此闹。

炎暑甚蒸炮，矮屋如笼罩。欠伸尺蠖形，低垂木鸡貌。

清晨得君书，衔系新州教。慈恩叙同年，转盼梦一觉。

我于端平初，蓬山叨直儤。批鳞咈神龙，编须犯关豹。

一斥褫三官，连年绝廪稍。我罪坐狂愚，令受人系敲。

君胡二十年，无由极比较。今又深入南，正坐不能巧。

群儿益纷拿，疾足逞超趠。我辈履羊肠，所历极确硗。

宦海走千帆，好风纵篙棹。我辈航一苇，无缘出泥淖。

世道日以艰，大厦摧栋桡。边尘日以纷，冲梯设矢炮。

逆潮陆成渊，苦旱水飞窖。饿莩盈通途，骄儿纵烈爆。

君视此何时，有官如荷校。犹戒我韬藏，前尤勿再效。

良玉不受焚，直木不畏挠。命当安穷通，义当守忠孝。

久别诵吾诗，君心独无恔。
都下会安吉姚学林作诗奉勉
金履祥（宋代）

客里相逢岂偶然，羡君爽气浩无边。
世间固是少英物，吾辈当无不负天。
撑起元龙湖海气，撩来坡老短长篇。
化工不尽斯文在，莫学馀人学圣贤。
哭林艾轩
陈俊卿（宋代）

经旬把擘言犹在，昨日题诗墨尚新。
清晓访君呼不起，寝门一恸泪沾巾。
二郎之官房陵作五言唐律两章送之 其二
曹彦约（宋代）

制阃今梁栋，霜台昔范模。近书先问汝，远念早宽吾。

众论宜迁木，官常合守株。房陵有佳处，稳稳问征涂。
苏成之 其二
张侃（宋代）

世态频频换，君心炯炯明。能言少时事，满座便风生。
左虞醉卧小斋漫赠二首 其二
吴履谦（清代）

尔汝穷交密，寒暄逆旅深。鹖冠全白发，骏骨几黄金。

对酒那无颂，看云孰有心。钓竿持欲赠，烟水五湖浔。
杂曲歌辞。水鼓子
佚名（唐代）

雕弓白羽猎初回，薄夜牛羊复下来。

梦水河边秋草合，黑山峰外阵云开。
过王浚墓二首 其二
李休烈（唐代）

樵采徒为禁，英威岂得从。定知□路蚁，不畏水中龙。
郡圃春晚
韩琦（宋代）

溶溶春水满方塘，栏槛风微落蕊香。
尽日杨花飞又歇，有时林鸟见还藏。
沉疴不为闲来减，流景知从静处长。
欲战万愁无酒力，可堪三月去堂堂。
次韵邓正字慎思秋日同文馆九首
晁补之（宋代）

气入中秋劲，更传午夜长。
青灯蛾舞急，白月雁啼凉。
羁旅生来惯，淹留久却忘。
吟诗酬邓子，毕昴出东方。
寄题当湖隐渌亭
陈起（宋代）

曲迳一亭幽，三十六水聚。
檐影接波光，蝉声入秋思。
开薸静看云，爱月懒种树。
濠上意如何，疏种烟外寺。
匏瓜诗 其三
魏初（元代）

此书不可废，此酒不可无。醒时自漉酒，醉后还枕书。

人生天地间，穷达竟何如。
题道场山一首
刘一止（宋代）

云乱修堂冰不如，妙香随处满空虚。头陀浩劫衣尘在，回向此生心地初。

涉世情疏终简懒，爱山缘重费消除。道人劝我深发省，相对五更听粥鱼。
庆元丁巳十月奉亲如临安宿西菩寺表弟吴克仁
程珌（宋代）

安车未向都门移，且揽西菩一段奇。
路入山腰须种树，泉流石段莫开池。
重来坡老今谁是，出世参参不记时。
结束匆匆出门去，白云明月旧相知。
尊君北耸
刘侨（明代）

碧峰耸翠云纵横，迤逦屏环绕北行。峭壁巍嶷严斧扆，崇岩崱屴列英琼。

丹枫钟动千门晓，紫帽峦飞双蝶迎。俨若天威颜咫尺，嵩呼拜舞乐升平。
句
晏殊（宋代）

二龙骖夏服，双鹤记尧年。
偈颂七十八首 其三十八
释正觉（宋代）

去时不出户，来时不入门。清癯山有骨，闲澹云无根。

归家奉祖祢，了事还儿孙。云水通方士，相期报佛恩。
悼亡
朱氏（明代）

何以人间世，悲秋未有涯。凉风吹落叶，明月入幽怀。

影痛生前只，行将死后偕。孤坟三尺土，难把我愁埋。
再游头陀寺
李涉（唐代）

无因暂泊鲁阳戈，白发兼愁日日多。

只恐雪晴花便尽，数来山寺亦无他。
虞美人·上阳迟日千门锁
李弥逊（宋代）

上阳迟日千门锁。花外流莺过。一番春去又经秋。惟有深宫明一、照人愁。

暗中白发随芳草。却恨容颜好。更无魂梦到昭阳。肠断一双飞燕、在雕梁。
义方堂瞻先贤遗像
丘葵（宋代）

石井初筮时，已将教为政。
真成叔梁纥，有子为孔圣。
至今鳌山下，过者莫不敬。
霜天晓角（题九里驿）
吕胜己（宋代）

晓来风作。病怯春衫薄。郭外溪山明秀，红尘里、自拘缚。

村酒频斟酌。野花偏绰约。十载人非物是，惊回首、梦初觉。
句
何粟（宋代）

水涸梁未成，火觌道犹茀。
同官皆和复次韵
曾几（宋代）

寂寞西州路，凄凉渭阳思。
敢不酷似舅，苍官实临之。
天鉴
韩偓（唐代）

何劳谄笑学趋时，务实清修胜用机。猛虎十年摇尾立，

苍鹰一用醒心飞。神依正道终潜卫，天鉴衷肠竞不违。

事历艰难人始重，九层成后喜从微。
续兰亭会补王献之诗
王霖（元代）

华发宴馀春，微风宿云散。兰皋野气芳，桐冈日初旦。

群贤集崇丘，临流水光涣。酌酒清湍曲，俯泉嘅长叹。
采芳园六咏 其五 雨花庵
张元凯（明代）

精室非招提，绣佛何然有。天花座上飞，为问染衣不。
偈颂七十六首
释师范（宋代）

万年石桥，三平石梁。
总没交涉，恰恰相当。
足陌见钱买卖，一毫不用商量。
将发泗上
赵鼎（宋代）

客里寻欢岂易谋，牢歌谁与散幽忧。可怜伧父双蓬鬓，长寄吴侬一叶舟。

陶令早知今日是，庾郎能赋此生愁。残年流荡归无处，兰芷潇潇江上秋。
夜二首 其一
苏泂（宋代）

明月耿清夜，乱蛩啼草根。幽人浑未寝，独自倚柴门。
将下山有作
林用中（宋代）

昔日乘舆住此山，爱山五日住山间。
今朝忽动思归兴，得伴先生杖屦还。
闻仲慧治制科业于尊生斋嘲之
王世贞（明代）

新水高槐咽暮蝉，尊生斋里好谈玄。如何半夜篝灯读，只是长杨校猎篇。
吴天游竹庄诸公
丘葵（宋代）

市尘不碍古招提，笑踏西风暂此栖。松喜客来如解语，鸟知僧定不曾啼。

问禅爪向维摩合，觅句头因领当低。恐见黄花归未得，云间何处可攀跻。
闽中新乐府
林纾（清代）

生髑髅，生髑髅，眶陷颐缩如狝猴。痰声来，嗽声续，黔到指头疲到足。

汗渍眉心泪注目，逆气辘轳转心腹。溺泄便溏沾被褥，明明有鬼加钳梏。

斗然眼见芙蓉膏，一时神妙穷秋毫。对灯抽吸才几转，意气直蹑青云高。

骤如危病脱，手足均灵活。问君乍奚啼，犹如地狱沈泥犁。

问君今奚笑，不图为乐如斯妙。烟瘾之苦说难了，纵情多半由年少。

或从夜话耽银灯，烧烟同卧谈兴增。或从春院讲酬应，到头善果菩提證。

或从醉后解宿醒，误却金刚不坏身。或从小病代方药，转教痼疾膏肓作。

凡此皆言受病始，再言收局难堪矣。富贵人居安乐窝，日斜未起如沈疴。

无论大事误军国，儿孙踵武将如何。何况寻常百姓家，那能馀身耽烟霞。

蓝缕求人人惊倒，时时注目如防盗。生路将穷死路来，手头已乏心头好。

计今惟有开烟局，烟归官卖加钳束。无奈官中重税金，祸根深陷牢人心。

寸心私祝戒烟会，救护神州休陆沈。
和早春梅山
赵希逢（宋代）

昨夜何人雪里归，岭头折得去年枝。
莫将寒暖分南北，直为春光剖破篱。
送别张白莼
程大中（清代）

岁晏风沙急，寒江起暮愁。思亲双泪眼，送子一虚舟。

计拙贫常在，时丰酒易谋。清尊聊共对，雪霁好登楼。
偈颂六十五首
释普济（宋代）

起灭不停，如珠走盘。
收视返听，坠在黑山。
黄景咏七十
陈藻（宋代）

我才弱冠出乡闾，日渐回头旧迹疎。
惟有乡闾才德士，记在心胸如记书。
老来乍作龙门客，臭味讶君多似渠。
讲论前辈三数公，果然少壮皆群居。
因话隆兴乾道事，恍惚此身栖故庐。
乃知场屋非巨网，却放鲲鲸为逸鱼。
不得浮名须得寿，人爵何如天爵有。
谈禅会意一二言，遣兴成诗千百首。
气清形瘦力不羸，缓步登临快如走。
夕阳晓鸡神愈健，端坐纵谈谁解纠。
今春七十休计年，此是神仙人识否。
生平但看神仙手，何曾把钱弄升斗。
闻杵
詹初（宋代）

静夜无人语，何处送杵声。
米以杵而出，杵以多而精。
小事尚如此，况於吾性成。
所以古圣贤，寝食不遑宁。
五月六日雨
陈宓（宋代）

山云乍展青油幕，檐雨齐白玉簪。
多谢天公办丰岁，野人先拟粟盈甔。
寒夜同年薛璞庵庶常顾晴沙农部蒋敬韬上舍小饮秦岵斋寓斋题敬效山水二首 其二
周际清（清代）

长安车马纷如织，屋小如舟万顷波。错节盘根山木蠹，只应坚处觉心多。
纪梦八诗 其八
刘允（宋代）

步出朱宫日渐移，青鬟罗拜问归期。尘缘若断人间世，看取蟠桃正熟时。
观钓
熊禾（元代）

暂停窗间诗，观此池上钓。
鱼尾何沉沉，竹午何嫋嫋。
一丝波面动，摇曳出深沼。
校人畜我时，活我良谓厚。
作鱠终当供，设饵诚不料。
何当两相忘，万里游浩渺。
沙洋堡裨将边公
刘麟瑞（元代）

兵威破竹列城惊，谁信偏裨不肯迎。两箭离弦声霹雳，二雄交肯气峥嵘。

可怜侯服微臣在，忍见人间大厦倾。万木凋零风雪里，尚馀铁树一花明。
临顿 其三
皮日休（唐代）

茧稀初上簇，醅尽未乾床。尽日留蚕母，移时祭曲王。

趁泉浇竹急，候雨种莲忙。更葺园中景，应为顾辟疆。
独游虎跑泉小庵
范成大（宋代）

苔径弯环入，茅斋取次成。
蔓花缘壁起，闲草上阶生。
宿雨松篁色，新晴燕雀声。
筒泉烹御米，聊共老僧倾。
重忆山居六首。泰山石（兖州从事所寄）
李德裕（唐代）

鸡鸣日观望，远与扶桑对。沧海似熔金，众山如点黛。

遥知碧峰首，独立烟岚内。此石依五松，苍苍几千载。
十二时
崔敦诗（宋代）

勋华并、天胙昌期。圣德茂重离。英明经远，浚哲昭微。宝俭更深慈。观万国、累洽重熙。对明时。报礼秩神祇。玉帛奏华夷。雍肃显相，百辟各钦祗。奄嘉虞英璧奠华滋。

神安坐、景气澄虚。极光焰、烛长丽。展诗应律，万舞逶迟。三献洽皇仪。垂露浸庆祜来宜。礼无违。鸣鸾临帝阙，飞凤下天倪。清和寰宇，霈泽一朝驰。醇化无为。万祀巩洪基。
和苏提举喜雨 其一
阳枋（宋代）

瞻仰虽勤隔壤穹，此诚何自达天中。幸凭今日皇华使，不假当年帝释宫。

人道苏天真广大，岁逢商旱得流通。欲知八郡生灵喜，七月兴歌我稼同。
和祈大参致和将出巡阻雨见寄三首 其二
林光（明代）

千红万紫欲开难，终日斜斜雨雪寒。安得晴无云一点，步随春水看弥漫。
海子清明
苏春（清代）

淑景遥看御苑赊，春犁初动路纹斜。低飞塞雁连丝雨，繁蕊山桃发瘦花。

草际酒痕晴上冢，帽檐柳叶晚归家。凋零亲串松楸梦，间倚东风鬓亦华。
感怀
谢五娘（明代）

四面帘垂碧玉钩，重重深院锁春愁。
天涯行客无归信，花落东风懒下楼。
寿词寄江定某 其一
戴梓（清代）

羲驭南旋日渐长，逢君岳降趁阳光。初平叱石羊来舞，子晋吹笙凤下翔。

槛外暗香梅吐雪，楼头清影月流霜。天涯欲驾辽东鹤，飞向钟山晋一觞。
谒金门
李流谦（宋代）

空伫立。又是冷烟寒食。开尽荼＿都一色。东风吹更白。

我是纶竿倦客。道上行人不识。著取蓑衣拈短笛。沙鸥应认得。
报宁寺
苏泂（宋代）

相业平时既讲明，得君当国有难能。
周公礼乐寥寥意，馀子随时未可憎。
赠砚
赵蕃（宋代）

一种端溪石，下岩滋别源。
千金腾有翼，尺璧走非跟。
自顾婆娑质，适堪椎钝根。
终焉老茅屋，已矣献金门。
兰砌图
何吾驺（明代）

菉叶琼枝秀可餐，砌移秘检长词垣。采将九泽三秋蕊，和入盐梅掌露寒。
满江红·恰则元宵
欧阳光祖（宋代）

恰则元宵，灿万灯、星球如昼。春乍暖、化工未放，十分花柳。和气并随灯夕至，一时钟作人间秀。问烟霄、直上舌含香，文摛绣。

命世杰，调元手。荆楚地，淹留欠。看日边追诏，印垂金斗。翠竹苍松身逾健，蛾儿雪竹论人如旧。愿湘江、卷入玉壶中，为公寿。
高阳台 中泠纪游图
姚燮（清代）

楼阁鸳鸯，林峦翡翠，仙梯蹑上芙蓉。莽荡江天，此身渺渺何从。

青山送得行帆去，又迎来、海上孤鸿。指鸿边，楚尾吴头，一碧冥濛。

苍凉不尽兴亡感，甚南朝梦短，北固城雄。渔笛歌残，又闻隔水疏钟。

斜阳落叶纷如扫，是东风、还是西风。且烹泉，枕石高眠，鹤背看峰。
和宋文渊送仲明举西归三首 其三
郭印（宋代）

朔风吹别袂，草色冷萋萋。凭高望佳人，天远浮云低。

恍然从之游，神魂坐飞越。何当清夜语，分此半床月。
杂兴十二首
方回（元代）

势位高于己，谄子奴事之。
虎后狐前行，假威将谁欺。
才艺卑于己，苟且相追随。
庶几不见軏，延誉借谀辞。
老夫久择交，此心故异兹。
勿攀势位高，毋友才艺卑。
章惇招不往，丰谷以为师。
彭城陈正字，贻我有良规。
自颍水入淮
洪亮吉（清代）

我为颍川谣，忽与颖尾别。君歌月映清淮流，不识孤篷已飘雪。

长淮岸头村树斜，短棹系岸惊栖鸦。可怜人鸟共凄绝，天水阔处难为家。

操舟者谁北风劲，十五吴姬寄身命。风波到眼不识愁，妆罢只照长淮镜。
赠马奉先二首值其已病竟不相识
赵蕃（宋代）

使君何苦向宜州，应为涪翁句法留。
铜柱宁兴跕鸢叹，金华要法牧羊求。
壮时根本先培固，老去波澜重卷收。
我亦学诗穷未达，是中得处可闻否。
和汝霖三首
胡寅（宋代）

桃李无言春事深，便看园树欲交阴。
永怀北固吹长笛，一醉春风典破衾。
金羽喜从幽谷出，锦鳞贪引翠竿沉。
好传消息睎曾点，莫把平生问李寻。
至白水驿辍趋文还益昌
韦骧（宋代）

辍程趋疾且归来，莫讶回船在不期。恐失东园桃李色，一年深悔欲何追。
八音歌
陈与义（宋代）

金张与许史，不知寒士名。
石交少瑕疵，但有一麯生。
丝色随染异，择交士所贵。
竹林固皆贤，山王以官累。
匏酌可延客，藜羹无是非。
土思非不深，无屋未能归。
革华虽可侯，不敢践危地。
木奴会足饱，宽作十年计。
碧芦潈
曾几（宋代）

春风桃李蹊，学语鸟相唤。
不可无寒芦，汀洲下凫雁。
吏隐宜春郡诗十首 其一
祖无择（宋代）

吏隐宜春郡，年丰狱讼稀。馀粮委南亩，茂草满圜扉。

天意怜艰食，民心耻画衣。万家行乐处，车马有光辉。
读公羊传四首 其一
张方平（宋代）

齐桓合兵车，召陵始服楚。忿缘荡舟起，辞为包茅举。

勤王岂其诚，继绝聊可与。萌此挟君奸，夷吾合膏斧。
和君实雨中即事二首 其一
范纯仁（宋代）

放尽群花春欲归，惜春游乐幸相依。不堪风雨成暌阻，卧听萧骚洒竹扉。
楼上
严光禄（清代）

夕阳犹在野，疏雨忽当楼。朔雁树头影，江虹天际秋。

美人不可见，孤客回含愁。薄暮碧云冷，西风闻棹讴。
挽李忠节公秉衡
曹家达（清代）

孽氛未尽夷氛来，翠华西幸重城开。人言日远长安近，黑风吹倒黄金台。

孽夷两窜金台下，城狐凭城社鼠社。天昏地坼庙鬼哭，幽燕已碎长平瓦。

何人淅米炊剑头，南邦大帅甘事雠。保全群慝敦密约，败常不顾江神羞。

夜猎将军负奇节，睚眦北望燕云裂。满腔热血百沸煎，江海东流助呜咽。

南来乞借勤王师，吞雠未卜神先驰。男儿当为国难死，坐视安用孤臣为。

岂料南军夙羸瘵，敌锋未试神先败。晨星夏暑不告惄，惜哉枉为南人卖。

噫吁嘻，生不恋列屋粉黛千黄金，愿得刚气摧群阴。

南山木石用不得，秋风大海悲冤禽。臣功未就罪当先，皇天后土鉴此心。
惜竹
陈亚（宋代）

出槛亦不剪，从教长旧丛。年年到朱夏，叶叶是清风。
忆汉月 题美人春思图
谈印梅（清代）

开卷春风满幅。喜见其人如玉。鬖鬖华发乍垂肩，三五年犹未足。

眉痕春尚浅，教若个、藏他金屋。第三桥畔记相逢，一片蘼芜正绿。
送孙山长谒皮参政
许月卿（宋代）

授钺天教锦故乡，公心泉石不旂常。沙堤正自恐不免，野渡安能久退藏。

羡子白刘从绿野，顾予鸡犬愧旌阳。衮衣会趁春风入，野服犹堪谒道傍。
寒食二绝 其一
吕本中（宋代）

梨花雪白柳深青，也似中原旧驿亭。犹记往来寒食下，客房无酒卧空瓶。
安州道中
张裕钊（清代）

孤艇苍茫去，平湖自在流。人家烟际树，县郭水边楼。

寒苇澹将夕，疏林飒已秋。飞飞双白鹭，故向远村投。
登竹山
顾书绅（清代）

行到山穷处，山穷兴未穷。路经溪涧远，桥转石岩通。

天趣登临外，湖光览望中。先贤纪游迹，到此一心同。
仁化锦石岩
余靖（宋代）

巉岩绚烂倚云隈，万玉无香结作堆。
不是虬龙眠铁树，原来假石作根荄。
卜算子（春景）
赵长卿（宋代）

春水满江南，三月多芳草。幽鸟衔将远恨来，一一都啼了。

不学鸳鸯老。回首临平道。人道长眉似远山，山不似长眉好。
逃禅室述怀十六韵
丁鹤年（元代）

出处两茫然，低徊每自怜。
本无经国术，仍乏买山钱。
故邑三千里，他乡二十年。
力微归计杳，身远客心悬。
桃李谁家树，禾麻傍舍田。
鹑衣秋屡结，蜗室岁频迁。
逝水终难复，寒灰更不然。
久要成龃龉，多病复沉绵。
俯仰衷情倦，栖迟野性便。
延徐谁下榻，访戴独回船。
耻洒穷途泣，闲修净土缘。
谈玄分上下，味道悉中边。
有相皆虚妄，无才幸苟全。
栖云同白鹿，饮露效玄蝉。
高蹈惭真隐，狂歌愧昔贤。
惟余空念在，山寺日逃禅。
偶书
李处权（宋代）

春事有底忙，清和风已扇。
小雨出花竹，微寒生几砚。
直道每多违，修门难自厌。
栖迟无与言，袖手看归燕。
折杨柳歌 其一
胡俨（明代）

昨日看花开，今日花已披，苦心独徘徊。折杨柳，流光如逝波，韶华讵能久。
金缕曲 今夜
赵庆熹（清代）

今夜仍无梦。冷红蕤、枕函如水，但和愁共。绡帐一层，张薄雾灯影，丝丝迸缝。

觉帐外、玉炉烟重。安得蘅芜香在手，便浓烧、心字成何用。

银鸭睡，绣衾拥。

迢迢挨过清宵永。数铜壶、不多几刻，寺钟应动。帘外五更风渐紧，想是酿寒催冻。

早一阵、雨声相送。不恨梧桐先作响，恨梧桐原是侬亲种。

心上事，酒俱涌。
昌国秩满次陈纠祖行韵一首
王阮（宋代）

昔之督邮逐彭泽，今之督邮眷昌国。
不令自赋归去来，更以新诗祖行色。
开缄墨湿雨蒙蒙，细读字字含清风。
尘埃三载足昏塞，一听妙语还醒忪。
持归柴桑有茅舍，揭之其间作佳话。
非惟可诧陶渊明，亦愧当年督邮者。
冲密禅人求赞
释宗杲（宋代）

佛祖有密语，有说即不密。
密禅画吾真，密意已漏泄。
如析栴檀香，片片体非别。
密意在其中，密亦如是说。
庄居值雨偶得十诗示秦处度 其六
李之仪（宋代）

念我宜州兄，见时论弟昆。诗书固分路，翰墨俄同门。

人谁不归来，独沾死后恩。万里一铭旌，犹能葬家原。
霜节
何景明（明代）

鼓角苍山畔，孤城此岁残。回风夜不止，清霜日以繁。

未惜琼树晚，还悲瑶草寒。阳春在何日，幽谷待鸣鸾。
挽文魁母齐魏国夫人三首
邓剡（宋代）

两公兄弟我，我亦母夫人。
侍疾番禺药，行封海道纶。
孤穷空后死，俯仰欲谁亲。
不尽西州泪，陶阡杳去尘。
句 其五十八
高似孙（宋代）

今古凭诗了，乾坤赖酒浇。忙犹输使砚，懒尚事持茶。
宫词
王珪（宋代）

博士当年教玉筝，六宫谁敢门新声。
如今旧曲无心理，宝柱一行秋雁横。
题大盈驿壁
黄公度（宋代）

西风落莫空馆，暮色迷蒙远恋。
家近不妨酒尽，夜寒陡怯衣单。
次韵和李寺丞见寄之什
杨亿（宋代）

云章承诏祝高穹，夜聪空歌宿绛宫。
正怯龟肠终日内，忽膞雁信五城中。
八珍伊鼎鹽梅味，九夏尧厨萐莆风。
苦恨斋居方慎独，朵颐大嚼与谁同。
杨白花 其二
曹鉴章（清代）

杨花去不归，春风入绛帏。含情不语日初斜，愁杀江边杨白花。
浪淘沙 幼儿玉谷学诗颇有可观，因填此解
华宜（清代）

吟咏是家风。笑煞而翁。爨烟不起句矜工。痴绝又看痴种继，蠹产书中。

格律那沉雄。应恕儿童。乌丝须界写笺红。寄与长安潦倒客，一展眉峰。
独宿岘首忆长安故人
孟郊（唐代）

月迥无隐物，况复大江秋。江城与沙村，人语风飕飗.

岘亭当此时，故人不同游。故人在长安，亦可将梦求。
合云寺书事三首
张载（魏晋）

山前咫尺市朝赊，坦屋萧条似隐家。
过客不须携鼓吹，野塘终日有鸣蛙。
乞猫
刘基（明代）

赵人患鼠，乞猫于中山。中山人予之猫，猫善捕鼠及鸡。月余，鼠予而鸡亦予。其子患之，告其父曰：“盍去诸？”其父曰：“是非若所知也。吾之患在鼠，不在乎无鸡。夫有鼠，则窃吾食，毁吾衣，穿吾垣墉，毁伤吾器用，吾将饥寒焉，不病于无鸡乎？无鸡者，弗食鸡则已耳，去饥寒犹远，若之何而去夫猫也！”

（选自明·刘基《郁离子·捕鼠》）
巴山
李新（宋代）

飞云冉冉隔层峦，涨水茫茫失旧湾。
自昔秋风悲宋玉，这回夜旧宿巴山。
独行云峤双飞舄，谁置壶浆一解颜。
世事人情随日改，不妨老子解痴顽。
以两鹤寿薛象先
陈傅良（宋代）

日与山农共一廛，不应家有四乘轩。
殷勤分送平齐下，为看蟠桃熟几年。
待朝
孔武仲（宋代）

山轩斜透山南月，坐看天边桂影移。
圆扇矮床凉透骨，匆匆无奈上朝时。
张道玄天师画降龙图
王淮（宋代）

老龙不识天有数，刚要为霖触天怒。
天呼六丁驱下来，不容驻脚天街路。
雷神伐鼓云扬旗，火鞭乱打列缺驰。
海波起立一千丈，阳侯叫噪冯夷嘻。
泥鳅土蟮妖鬼技，侧睨坳洼务得志。
那知龙抱九土忧，弭角摧鳞潜出涕。
哀哉九土毛骨焦，虾蟆蜥蜴担工劳。
尔龙稳稳卧海窟，再莫多事生惊涛。
海中虽无五花树，海中绰有宽闲地。
朝吐扶桑白日光，暮吞细柳蠙霞气。
我闻北周是太荒，一团阴气余无阳。
何不衔取玉烛上天去，晒破鳌足八极俱辉光。
送司徒孙公归安陆五十韵
郑善夫（明代）

国步多艰日，黄图八叶时。正人俱逊避，冥运莽推移。

在昔先皇俱，明公早典司。菁华临騕袅，瞻听下须弥。

德业周王佐，贤劳汉度支。坐舒千里足，遍察万方眉。

时值中原扰，频徵北鄙师。向非筹百万，安得活疮痍。

理剧虚投刃，回淳重执规。赤心医国石，白首向阳葵。

朝著留清望，廷争抗直词。杜公良不忝，樊子岂无奇。

禄秩方登俊，儿童不免饥。少焉看短鬓，率尔问青芝。

恳切封中疏，阗淤梦里思。王言温莫挽，传马去犹驰。

肱股定虚旷，麒麟难系羁。韦年宁待暮，常版却应谁。

允矣修初服，忻然集故知。养真同在洛，忧俱类还睢。

荜辂北宫子，鹿裘荣启期。钓溪人罕识，游岳鹤长随。

信是劳筋息，其如柱石衰。嵓堂喧燕雀，城社保鼷狸。

黔首歼金气，旄头直玉墀。岂惟馀狡儿，遽使有鸱夷。

浩荡南溟徙，差池北斗垂。帝能忘反侧，天未欲雍熙。

前席追才子，高轩沓健儿。汾阳终复起，回纥定深疑。

俱道今如此，言余何所之。狂𧧺通剑术，愤激撤书帷。

猥作龙门客，载歌淇澳诗。未缘经品藻，窃幸受炉锤。

食忝侏儒粟，才妨寝庙牺。役形酬顾遇，镂骨为嘘吹。

永愿参徒御，犹希附鼎彝。此心何觊豁，人事竟离披。

贡禹情堪吊，任安义匪疵。几能容傲吏，奚止失师资。

悢悢悲鸣铗，奄奄叹守雌。肩随遑点染，影吊趣磷缁。

便作开笼鸟，还惭掉尾龟。即寻鸥鹭好，甘与簿书辞。

采药灵源洞，纫荪少谷陂。静便粗布褐，安稳小茆茨。

述作刑司马，冠缨薄李斯。嵩高尘不杂，来挹九峰姿。
庭前菊
苏泂（宋代）

百叶黄香十月春，东篱佳节误陶巾。开花较晚酒羞涩，风味依然似主人。
春日书事五首
韩元吉（宋代）

十年骑马听朝鸡，老窃州符簿领迷。
衙鼓不闻春睡足，闭门聊喜得幽栖。
朱明洞景八首 其五 结庐人境
卢龙云（明代）

郭外无车马，衡茅已自深。碧山何用远，杖屦得相寻。
宴鸡鸣寺
周伦（明代）

殿阁山形转，凭虚俯石栏。閒悰偶登眺，胜界得疏宽。

峦髻青堪绾，峰眉翠欲攒。石圭端士拱，沙印细纹刊。

藤蔓悬苍壁，泉飞泻碧湍。万甍分井闬，半塔渺云端。

岐虎苔斑润，林龙箨蜕寒。提壶会朋戚，白战再登坛。
玉漏迟（和赵立之）
林表民（宋代）

并湖游冶路。垂冶万柳，麹尘笼雾。草色将春，离思暗伤南浦。旧雾愔愔坊陌，尚想得、画楼窗户。成远阻。凤笺空寄，燕梁何许。

凄凉瘦损文园，记翠筦联吟，玉壶通语。事逐征鸿，几度悲欢休数。莺醉乱花深里，悄难替、愁人分诉。空院宇。东风晚来吹雨。
题石井泉
沈揆（宋代）

上方高阁倚层峦，下有清泉一鉴寒。
更作小亭供胜览，尽收吟思入毫端。
华阳洞辞
游九言（宋代）

仙子去，眇云程，
天风杳杳佩环清。回望九州烟雾白，
千山月落影纵横。
和郡主簿绝句九绝 其八
邹浩（宋代）

提履归何处，观花笑自如。期君求向上，糟粕古人书。
寄中远越州旅舍兼简宋倅
晁说之（宋代）

自言无闷於兹久，何事今朝叹息频。
同病愿逢闲话客，异乡难得借书人。
独寻剡县溪山去，厌见扬州花木新。
茶寄卧龙何日到，贰车东宋世相亲。
种花五首 其三
刘敞（宋代）

长爱武陵溪上人，种花无数碧溪滨。莫轻野客时情薄，看尽灵桃岁岁春。
荀秀才送蜡梅十枝奇甚为赋此诗
陆游（宋代）

与梅同谱又同时，我为评香似更奇。
痛饮便判千日醉，清狂顿减十年衰。
色疑初割蜂脾蜜，影欲平欺鹤膝枝。
插向宝壶犹未称，合将金屋贮幽姿。
依韵和卲太子文兄八月总章朝归长句
晁说之（宋代）

东皇受箓增嘉运，晓坐明堂夜拜章。玉烛千年承瑞露，金龙万拜镇青霜。

风来紫极箫声静，人在丹台佩影凉。与子飘零逢盛旦，独无藻思颂瑶光。
到巴川县日炽不可行遂留宿用明复留题韵
郭印（宋代）

避暑巴川馆，凭栏瞰水濆。
马牛纷浴汗，鹅鸭乱翻纹。
潦浊难为鉴，天昏不辨云。
清泉何处是，一卓饭吾军。
新开河
华镇（宋代）

淮山畎浍奔东海，注作陂池地形改。浊水曾无五尺深，惊涛便欲千寻骇。

人鱼漏网逞胸臆，老蚌乘阴弄光彩。东风吹断西来流，见尔枯虚当可待。
赠养素先生
庞昌（宋代）

圣泽浓云隐逸身，道装宜用葛为巾。
祝融峰下醉明月，绿水源头钓紫鳞。
曾见海桃三结子，不知仙豆几回春。
他年我若功成去，愿作云桥跪履人。
偈颂一百四十一首
释师范（宋代）

凤凰台畔，玉几峰前。
筑著磕著，夙世生冤。
赠谈客
白居易（唐代）

上客清谈何亹亹，幽人闲思自寥寥。

请君休说长安事，膝上风清琴正调。
演武亭呈徐兵宪
郑铭（明代）

入韵春台已见清，阅兵犹作近郊行。六花别出当年阵，细柳真郊此日营。

金鼓声传千谷应，旌旗影动四山明。舒徐五丈原头步，赋得诗成玉槊横。
次肩吾庆生日韵 其二
魏了翁（宋代）

我友忧时发满梳，殷勤勉我用诗书。情知分义如何废，可使才能自有馀。

气血渐衰多病后，创夷转甚数年初。梦魂惯识归来趣，长傍山椒撷稻疏。
偈颂八十七首
释慧开（宋代）

状元笔下鼓风雷，未放游鳞久曝腮。
激起砚池些子水，洗光幕阜翠崔嵬。
闻二弟召对
吕本中（宋代）

晚来忽雨已如秋，竹枕攲眠得自由。忽报诸郎例升进，颇容老子便归休。

人传胡虏三年旱，势合山河一战收。顾我迂疏最宜病，祗应随处见菟裘。
客中从厚禄故人乞米
王琮（宋代）

范甑欲尘贫亦甚，陶腰未折计何如。
小窗独对萧萧雨，临得唐人乞米书。
寿赵泉使 其一
杨简（宋代）

孕秀钟鼎庆源长，属近亲依日月光。弧矢影侵槐阴绿，熊罴梦入藕花香。

诗书博雅今平献，政事精明古赵张。九府本根关大体，故分华节到鄱阳。
赠程自邑
岳岱（明代）

天都山人与我别，遥指荆襄鼓兰楫。
访古直上黄花川，思归懒出明月峡。
吴苑逢君碧草春，竹林高卧少情亲。
平生唯有三杯酒，十载重看万里人。
晨起
邵雍（宋代）

山高水复深，无叶奈而今。
地尽一时事，天开万古心。
轻烟笼晓阁，微雨散青林。
此景虽平淡，人间何处寻。
题杨氏猗猗阁
胡宏（宋代）

望处积云深，妙见此君心。
中虚抱元气，不受一尘侵。
嗟哉人生逐利名，鸡犬放去犹知寻。
我爱坐君阁，游戏猗猗林。
明月照我怀，清风吹我襟。
消磨胸中沈著病，无愧卫武生于今。
次韵和颍昌叶翰林 其四 同许学士亢宗干誉汎舟潩水
程俱（宋代）

许侯盖静者，无乃祖远游。着身朝市间，深若无所求。

命驾眇千里，西湖正凉秋。是中有真趣，轩裳何悠悠。

潩水清且姝，仙舟度深幽。徐行问疾苦，怀新想平畴。

坐念方外乐，馋涎曲车流。持觞会相属，我唱公当酬。
上赵茶马 其二
度正（宋代）

圣门绝学叹中微，天祐斯文再发挥。宗衮爰升陪国论，党魁特起赞经闱。

麒麟复见公朝瑞，虎兕何忧我道非。千载明良相庆会，更歌既醉醉无归。
小玉蕊花 其二
刘倓（宋代）

山矾纷似玉，黄檗碎如金。二美传春晚，同心契尔音。
臞庵书事四首
张镃（宋代）

老藤横路几星霜，骨相清坚寿自长。
敢惮侧巾方可过，折枝为子也何妨。
越中三江斗门
释文珦（宋代）

斗门何代设，千古截寒潮。
水庙依枫树，湖田足葑苗。
众山临海尽，丛港达城遥。
落日淦歌里，西风动泬寥。
游瀍上刘氏园
司马光（宋代）

日暖孤台迥，露浓幽径微。
茅斋举白饮，沙溆踏青归。
照水清满眼，穿林香湿衣。
莫言春尚浅，已有右花飞。
寅子生朝寄以蜀果
项安世（宋代）

老来夫妇喜如颠，遥举生朝白玉船。
多作时文充上赋，深持伪玉继家傅。
九年伏枕吾何恨，五子通经汝更专。
嘉实送将知有意，且须成熟味方全。
满庭芳·山抹微云
秦观（宋代）

山抹微云，天连衰草，画角声断谯门。暂停征棹，聊共引离尊。多谯蓬莱旧事，空回首、烟霭纷纷。斜阳外，寒鸦万点，流水绕孤村。(万点 一作：数点)
销魂当此际，香囊暗解，罗带轻分。谩赢得、青楼薄幸名存。此去何时见也？襟袖上、空惹啼痕。伤情处，高城望断，灯火已黄昏。
戏答王子予送凌风菊二首
黄庭坚（宋代）

王郎颇病金瓢酒，不耐寒花晚更芳。
瘦尽腰围怯风景，故来归我一枝香。
杂诗 其六
刘攽（宋代）

伯夷饿首阳，太公封营丘。同时海滨人，将老归西周。

世故莽难海，后王异前修。徒让千乘邦，不如畜阴谋。

良知命分然，何怨复何尤。尘埃采薇诗，益使夸者羞。

自兹奸雄人，日日希公侯。
偈颂十八首 其十一
释广闻（宋代）

雪峰据令而行，者僧分疏不下。雪窦不曾与人葛藤，径山道得也得也。
汉宫春 其三 船上美人
徐石麒（清代）

水滑春融，见笙歌过处，一点娇红。惊传木兰身上，擎出芙蓉。

嫣然半面，甚波光、摇荡帘栊。惟属取，知情晚炤，穿窗常近芳容。

自喜凌波未动，趁牙樯宛转，已渡桥东。应怜冶游醉客，踏破芳茸。

彩云渐远，望归帆、怨极西风。都道是、甄妃出浴，不知此赋谁工。
秦淮
杨修（唐代）

一气东南三斗牛，祖龙空为子孙忧。
金陵地脉何曾断，不觉真人已姓刘。
碧云寺 其一
黎邦琰（明代）

肃事祠陵寝，联镳过雁堂。侵阶知桧腊，酌水识泉香。

宝叶澄秋霁，昙花散夕阳。坐观鱼跃处，还似在濠梁。
送叶季重之官吴门
薛师石（宋代）

君继贤人业，试官阊阖门。
但门要离墓，莫看真娘坟。
虎丘寺前生野草，一花一叶皆丽好。
用心冷淡不此嗜，自有诗礼长探讨。
给旁余閒庭庑空，小舆应亦上垂虹。
桥边风驶寄书便，只写平安报乃翁。
我惭空空易疎斥，时亦抠衣侍函席。
春膏流滑傥寄将，待写续经藏屋壁。
和
祖无择（宋代）

忆时相逢甲午年，与君同赋送春篇。
等闲又见春风老，更捧新吟一惘然。
代白发答
王安石（宋代）

从衰得白自天机，未怪长青与愿违。
看取春条随日长，会须秋叶向人稀。
出城
陆游（宋代）

病鹤寒弥瘦，孤松老不枯。
非关畏轩冕，本自乐江湖。
古锦添诗句，羸骖入画图。
儿孙候门久，唤取倒残壶。
西蜀泉上人久留中都 其三
曾丰（宋代）

特地东游访祖师，东人占了钵和衣。幸馀只履为心印，犹在西方可急归。
挽从叔元爝公
倪会（清代）

念祖千金义，才成创建功。争传碑与碣，历尽雨和风。

鼎力谁云最，轻财亦足雄。匠心无小大，古有相名工。
次韵 其一
韩淲（宋代）

山田喜雨厌晴霞，想见污邪欲满车。客里从今无贵米，饭馀赢得去煎茶。
次韵答泽老 其一
邹浩（宋代）

觌面相呈是此时，了无犹豫与狐疑。南山云起北山雨，爵跃掉头吾弗知。
雷亭四言
孔武仲（宋代）

雷震於天，石陨於山。
石则何罪，龙殛石间。
容而不拒，石则有愆。
毋谓恢广，不察神奸。
想方震时，大雨溢川。
万里晦冥，风霆后先。
独恨不及，徙倚纵观。
睨而不惊，知神之全。
余后过之，间四十年。
乃记其始，以永其传。
寅鉴堂后灯筵即事
顾陈垿（清代）

珠明玉艳簇芳庭，细腻风光锁曲屏。歌板欲残馀《白雪》，月轮初上淡春星。

坐忘宾主宵嫌短，思入乡关酒易亭。不奈峭寒归客枕，半垂纸帐一灯荧。
舟次小年
李之世（明代）

晚泊清江思悄然，风沙石濑咽涓涓。客边沽酒逢残腊，雨里迎春到小年。

疏磬忽传红叶寺，荒村多住白芜烟。觉来旅况真无味，兴尽思回雪夜船。
送魏滁洲
王洋（宋代）

惠政从来到处宽，民心欢喜吏心寒。
醉翁亭畔霜初肃，酿酒泉心菊未乾。
紫绶绣衣催传送，黄童白叟挽车看。
今君已是滁阳守，父老犹称魏长官。
沈德和使君生辰四首
陈棣（宋代）

麟阁仙蓬莱，兰省星躔次。
瞻之已足荣，到者亦未易。
惟公名德尊，飞声从早岁。
青钱中妙选，岂止一科第。
果闻超卓姿，遍历清华地。
青藜照讐书，赤管供奏议。
视典昔常游，观耕尝入侍。
熙朝百度新，一麾烦卧治。
欲知天眷隆，御屏题姓氏。
公岂久外人，趣装宜早计。
送金元度教授辞满赴部改秩
杨万里（宋代）

金华唐吕两儒先，夜半黄梅君并传。
不日经筵重坐席，蹔时黉舍冷无毡。
引班晓漏槐枫里，出宰春风桃李边。
莫遣垂杨知别恨，一篙新涨解归船。
次韵答子渊赵学士
韩琦（宋代）

再乞乡邦遂志艰，十年方得见家山。昼衣丽锦过前宠，秋逼衰蒲失旧颜。

数月又迁当冗剧，一生曾未识安闲。故人千里无由愬，赖有诗筒去复还。
晚过彭蠡波静月生
郭之奇（明代）

湖以光临止浪喧，月为波澹缀云樊。微招翠黛相呼吸，静寄烟涛与吐吞。

康乐诗词馀石镜，长庚游览继松门。祇今惟此中流照，九派三江不敢奔。
安静堂书事
蔡襄（宋代）

勿学异世人，过常不可深。
勿学慢世人，侧身随浮沈。
白日当中天，难破是非心。
不有拔俗器，安得太古音。
大暑苦烦浊，清泉流高岑。
烈士无恋嫪，至理须推寻。
祷晴福善 其三
方岳（宋代）

背犊腰牛忽解颜，摩挲一饱政相关。王于霓望无终极，孰与侯邦年岁间。
曹州后囿夜行
吕本中（宋代）

衣欲生棱梦不成，城头高下打三更。月明如昼柳如画，更向瑶池南岸行。
寿李雁湖
吴泳（宋代）

间气生贤哲，斯文擅正宗。
咮鸣直是凤，时见恍犹龙。
信史传缃简，元动在鼎钟。
惟存霜后节，景仰彼高松。
送方劭秘校
王安石（宋代）

南浦柔条拂地垂，攀翻聊寄我西悲。
武昌官柳年年好，他日春风忆此时。
过淮北
陈伯康（明代）

长淮岸北驻征骖，山色回看净若蓝。为问故乡何处是，三千里外隔江南。
早春偶题
崔鶠（宋代）

寒风淅沥鸣枯苇，小鸭睡残犹未起。
更教细雨结轻寒，坐听萧萧打窗纸。
石盆养蒲已抽翠，雕斛栽花先弄紫。
拥炉闭合赋幽香，未怕春冰生砚水。
次韵张顺之春日杂诗 其三
程洵（宋代）

闲斋人静日方中，想见先生睡思浓。只么赏情殊有味，趁衙杂沓任黄蜂。
腊日四首
张耒（宋代）

今日何妍暖，青春亦不迟。
竹寻穿地笋，梅有犯寒枝。
云物晴无事，禽鱼暖自私。
芳菲行满眼，准拟报愁知。
东门行
张咏（宋代）

茫茫六合生万灵，周公孔子留贤名。
伊余志尚未著调，秋风拔剑东门行。
金龟典酒知是谁，逢君使我抬双眉。
眼前万事不足问，要须醉倒高阳池。
燕归梁·莲叶雨
晏几道（宋代）

莲叶雨，蓼花风，
秋恨几枝红。
远烟收尽水溶溶，
飞雁碧云中。
衷肠事，鱼笺字，
情绪年年相似。
凭高双袖晚寒浓，
人在月桥东。
淮雨
梅尧臣（宋代）

雨脚射淮鸣万镞，跳点起沤鱼乱目。湿帆远远来未收，云漏斜阳生半幅。
次韵王解元
陈造（宋代）

观名计利心，惴惴日交战。
洪涛探龙睡，赤手投虎圈。
孰知青云士，眼静不及眩。
中年琴书趣，早岁林壑原。
我无适时具，未敢厌寒远。
政须营一醉，尚喜春酒贱。
前回所探花，扑蔌已如霰。
反杯临清池。缬影中流见。
可须催归语，且领提壶劝。
向来眼中人，此客颇尝见。
两王风流绝，声名到朝彦。
新句如破竹，脱手金丸转。
石交可忘年，时亦共酣醼。
春来景物好，题品几时遍。
莺花不无情，向君真自献。
观黄德美延平春望两图为赋二首 其二
朱熹（宋代）

方舟越大江，凌风下飞阁。仙子去不还，苍屏倚寥廓。
朮煎
吕本中（宋代）

断苗取灵根，斸石不到土。道人扫落叶，闭户手自煮。

晴烟溜窗扫，初夜过风雨。老盆酌天醴，春瓮发膏乳。

檐囊到城市，馈我一勺许。中年血气败，今我饮此醑。

色如胶饴重，味有荷心苦。京城旧交游，臡醢乱鼎俎。

谁能供此饮，远视鸿鹄举。一洗肝肺尘，但咽公勿吐。
南乡子
葛长庚（宋代）

前度几相逢。此日游从乐不同。竹阁荷亭欢聚处，雍容。如在蓬竹第一宫。

夜半月朦胧。秉烛东园风露中。明日匆匆还入浙，忡忡。却把音书寄远鸿。
雪效柳子厚
晁冲之（宋代）

月落鸡声寒，晓色静茅屋。开门惊不知，夜雪压脩竹。

槎牙生新冰，鳞甲刻溪谷。皛皛洲渚明，冽冽川原肃。

孤蹲雀不动，沉酣客犹宿。呼童晨汲归，独漱寒泉玉。
谢几道见示佳什因次元韵二首
王令（宋代）

曾酬唱和向家溪，嫫母终惭敌艳妻。
岂意误将三献玉，翻来轻博一丸泥。
利能绝地同庄剑，巧可凌云上鲁梯。
巾衍珍藏虽已固，祗愁飞去化为霓。
望天台赤城山感而有作
王十朋（宋代）

神仙境界无战争，奚用漆此巍巍城。吾闻秦皇昔多欲，富贵已极贪长生。

蓬莱方丈欲亲到，车辙马迹无时停。万骑南巡适吴越，天台咫尺行将登。

仙山不容肉眼见，天为设险藏神灵。山中采药使未返，鲍鱼向已沙丘腥。

秦为防胡筑紫塞，连年不恤生灵害。天亦防秦甚防胡，赤城高峙烟霞外。

神仙要非求可得，祖龙可笑徒劳役。当时刘阮本无心，花笑水迎山自辟。

我向丹丘数往来，群仙杖舄未容陪。挥毫欲续孙公赋，愧无掷地金声才。

目极苍崖千万丈，世无仙骨那能上。直须内外两丹成，驾鹤骖鸾如指掌。
秦湖渔隐为袁桂芳赋
戴良（元代）

履运已成昔，名湖尚说秦。避时端有意，把钓可无人。

若士居姚水，遗风似舜民。地虽占越上，境实慕河滨。

已忝归渔业，何言托隐沦。月浮孤艇夜，雨著短蓑春。

泊渚多依藻，窥汀或傍筠。羽沈疑中饵，丝动讶拖鳞。

竭泽知难脱，殃池数已屯。竞多声失厉，得隽语忘嗔。

獭怨诛求尽，龙嫌荡漾频。腥风连巷陌，秽浪接沙尘。

水际呼儿急，墙头换酒新。讴歌便野习，嗜好任天真。

行媲清狂客，名传放逐臣。家临烟浦近，门对雪鸥驯。

钓渭心徒苦，兴周迹已陈。子陵辞汉日，贺老别唐辰。

事业今如是，栖迟固足珍。青云人既远，白首我还亲。

衰谢无知己，飘零偶问津。但期连郡邑，岂料结比邻。

东主方悬榻，西风且钓缗。扁舟如可具，同老此湖漘。
偈颂二十五
释智遇（宋代）

槿花凝露，梧叶鸣秋。
遇景触物，随分知羞。
住住，诸方闻得道，
我说老婆禅。
四牛图颂 其一
释元净（宋代）

混沌不分处，三缘未合时。神通难可测，佛眼莫能窥。

坦荡全躯白，安眠露地肥。为耽春色好，又被业风吹。
书阿慈意消室
释德洪（宋代）

风过渊明卧处，林间子厚来时。睡起一杯春露，壁间数句坡诗。
阻风锺家村观岸傍物花二首
杨万里（宋代）

水虫才出绿波来，细看爬沙上石崖。
化作蜻蜓忽飞去，几时飞去却飞回。
閒居杂咏三十二首 其六 悌
陈淳（宋代）

悌以事其兄，温恭尽乃情。出门惟敬长，内外一于诚。
正字南仲祭诗
周文璞（宋代）

昭阳作噩冬，愁云凝上苍。
我堕豀谷底，卤莽闻公丧。
哲人困中豀，颇谓告者狂。
继执邸吏符，踯蹢抽肝肠。
又闻敛魂魄，玉色貌愈强。
环泣甚危苦，精气都不扬。
一朝委垕地，千岁还天常。
峨冠谢成均，射策何巍昂。
连践中秘书，检校四库藏。
象纬识校尉，篇编嘉议郎。
麟游夜阁黑，凤去旻霄黄。
惟初典郡学，吐血谤可伤。
积叠高于山，党谳空销亡。
故老解嘘枯，新人工绝吭。
灼灼藻火衣，可使绽作裳。
竟罢奉面对，射策裨君王。
愧负临轩恩，穹林摧栋梁。
往者流传诬，圣贤失堤防。
颓裂在眼前，恓怆遥相望。
二纪获敬事，实亚衿佩行。
尝窃季弟称，朽秽敢自将。
束教濡雨露，采撷参差香。
虽罹颠沛忧，梦寐敢自忘。
翻思说待对，按述何微茫。
嗟此盛壮时，倾耳殊匆忙。
但觉异清浊，安知为死生。
发栉逮细碎，罗列置箧箱。
前年日重九，西归旧台城。
蒙索新句咏，挛缩纸半张。
卷头七字吟，持以献我兄。
称许极铢两，逢人便增评。
出示巩雒跋，文字逾西京。
鼎器写饕餮，肉翅两目长。
款曲弥日留，振刷家苑翔。
池水正清洁，砚乱纵横。
斯时惜晼暮，玄袂欹秋阳。
徐步引升榭，如诉后别殃。
命之返里庐，凭籍蜚晚英。
读书与析理，旦旦拘限程。
尔搜嵩磵微，乙亥事颇详。
谨勿摹巷记，视此小传成。
亦勿痛拣择，因笔为文章。
倚棹望江浦，披榛穿翳荒。
掊击祛鬼野，乡志始竄更。
警策入心腹，陡谓千驷轻。
谁子料承应，才间一籥赢。
敕厨具节馔，髹盘糕菊芳。
终席岌飞动，漏下楼鼓镗。
划见睽孤占，{左炎右见}{左炎右见}拖晶荧。
姬孔情可测，一身行自当。
日斜亡集舍，螯跪亡妖祥。
国典啬左丘，地下收回商。
师门锡休诔，恸哭发幽荣。
滕抱倏怊怅，薛譔方施行。
茂洪既篹缀，彷佛日月光。
门户变化久，咫尺未可量。
贫疢裹祭缓，偶然值清明。
雨寒送魂来，素筵见亲情。
熟食侑介推，覆杯嗥后皇。
谅此心靡他，庶几下歆飨。
建炎丞相成国吕忠穆公退老堂
范寅宾（宋代）

忽辞端委侍岩廓，归卧菟裘退老堂。
远避势家萧相国，旁连永巷郭汾阳。
江如渭水烟波碧，山似灵岩草木香。
公向此閒留杖屦，宁知身在赤城傍。
送转运判官李公恕还朝
苏辙（宋代）

我行未厌山东远，昔游历下今梁宛。

官如鸡肋浪奔驰，政似牛毛常黾勉。幸公四年持使节，按行千里长相见。

鹰掣秋田伏兔惊，骥驰平野疲牛倦。似怜多病与时违，未怪两州从事懒。

除书夺去一何速，归袖翩然不容挽。黄河东注竭昆崙，钜野横流入州县。

民事萧条委浊流，扁舟出入随奔电。回首应怀微禹忧，归朝且喜宁亲便。

公知齐楚即为鱼，劝筑宣防不宜缓。
飞布晴岚
左国玑（明代）

大地运虚舟，四游靡定止。常留一飞布，挂在晴空里。

自从鸿濛开，势逐长空起。白日影丹霄，苍岚照江水。

周流千万祀，浩荡何时已。
始为奉礼忆昌谷山居
李贺（唐代）

扫断马蹄痕，衙回自闭门。
长枪江米熟，小树枣花春。
向壁悬如江，当帘阅角巾。
犬书曾去洛，鹤病悔游秦。
土甑封茶叶，山杯锁竹根。
不知船上月，谁棹满溪云？
午日饮李宛平宅得支字
欧大任（明代）

班行散玉墀，明府幸相期。席上双盘艾，花前五色丝。

歌停官烛送，酒给俸钱支。醉忆江乡客，芙蓉正满池。
分得朝野多欢娱
杨亿（宋代）

皋壤惊秋气，仓箱有岁储。梁园从臣颂，谢墅富人车。

休沐新颁诏，珍符不绝书。天心游蠖濩，民乐在华胥。

击壤欢谣洽，凝脂密网除。行将封岱岳，持橐奉金舆。
颂一百则
释重顯（宋代）

来问若成风，应机非善巧。
可悲独眼龙，曾未呈牙爪。
牙爪开，生云雷，
逆水之波经几回。
次韵王敏仲池上
张耒（宋代）

春晚余芳尚可寻，晴雷沙岸走车音。
苑分广乐和声度，池受晴天倒影深。
席上宫花辉御醴，坐中琼树间瑶林。
归人自畏严城鼓，却望桥西日未沉。
下人阳乌石二泷初闻猿声二绝 其一
刘崧（元代）

万石崩腾互犬牙，两山盘沓欲横遮。泷流直下三千尺，不见船头见浪花。
龙泉观
何行（宋代）

蓬莱境界隔风烟，一带银河接九天。
礼斗瑶台春草合，豢龙石钵玉沙圆。
红云几片危楼上，古木千寻落照边。
惆怅仙人何处去，空馀月色满山川。
河北藩镇之祸
张洵佳（清代）

中华沦左衽，戾气先相应。唐代藩镇强，河北风犹劲。

留后传子孙，称兵抗朝命。吞噬在邻封，强宗屡易姓。

废立在牙军，太阿倒持柄。其人居化外，渐与番戎近。

果然五季朝，契丹狡乘衅。唾手十六州，割之于石晋。

从此大河北，寸土无乾净。金源起继之，世与中华竞。

蒙古起继之，复将中华并。割据四百年，大乱无时定。

乱机何时开，开自唐藩镇。
松涛篇为表兄钱养初七十寿
沈守正（明代）

郁郁千岁精，长此百丈姿。磊砢非一节，葱翠恒若斯。

托生细草非，常抱云端思。我兄人之松，轮囷将似之。

早岁涉坎壈，霜霰发离奇。中年际条达，雨露敷华滋。

风清涛韵远，月照凉飔迟。哀猿与倦鸟，引接无穷时。

下岂无荟蔚，阴云偃盖垂。所遇诚千态，松心终不移。

岁寒人目短，桃李争见嗤。我兄寿者相，灵椿相与期。

愿言加餐饭，兼饵飞节芝。鹤发象麈尾，长养小龙枝。

幸非枫柳种，楚楚秀阶墀。
裴侍中晋公以集贤林亭即事诗三十六韵见赠…以伸酬献
白居易（唐代）

三江路千里，五湖天一涯。何如集贤第，中有平津池。

池胜主见觉，景新人未知。竹森翠琅玕，水深洞琉璃。

水竹以为质，质立而文随。文之者何人，公来亲指麾。

疏凿出人意，结构得地宜。灵襟一搜索，胜概无遁遗。

因下张沼沚，依高筑阶基。嵩峰见数片，伊水分一支。

南溪修且直，长波碧逶迤。北馆壮复丽，倒影红参差。

东岛号晨光，杲曜迎朝曦。西岭名夕阳，杳暧留落晖。

前有水心亭，动荡架涟漪。后有开阖堂，寒温变天时。

幽泉镜泓澄，怪石山欹危。春葩雪漠漠，夏果珠离离。

主人命方舟，宛在水中坻。亲宾次第至，酒乐前后施。

解缆始登泛，山游仍水嬉。沿洄无滞碍，向背穷幽奇。

瞥过远桥下，飘旋深涧陲。管弦去缥缈，罗绮来霏微。

棹风逐舞回，梁尘随歌飞。宴馀日云暮，醉客未放归。

高声索彩笺，大笑催金卮。唱和笔走疾，问答杯行迟。

一咏清两耳，一酣畅四肢。主客忘贵贱，不知俱是谁。

客有诗魔者，吟哦不知疲。乞公残纸墨，一扫狂歌词。

维云社稷臣，赫赫文武姿。十授丞相印，五建大将旗。

四朝致勋华，一身冠皋夔。去年才七十，决赴悬车期。

公志不可夺，君恩亦难希。从容就中道，勉黾来保厘。

貂蝉虽未脱，鸾皇已不羁。历征今与古，独步无等夷。

陆贾功业少，二疏官秩卑。乘舟范蠡惧，辟谷留侯饥。

岂若公今日，身安家国肥。羊祜在汉南，空留岘首碑。

柳恽在江南，只赋汀洲诗。谢安入东山，但说携蛾眉。

山简醉高阳，唯闻倒接z5.岂如公今日，馀力兼有之。

愿公寿如山，安乐长在兹。愿我比蒲稗，永得相因依。
题王澹音环青阁稿
何若琼（清代）

东南佳胜数娄江，门第乌衣画戟双。一片横云山色好，眉痕淡写月当窗。
感事述怀，集杜二十首 其十一
陈肇兴（清代）

戎马交驰际，苍生喘未苏。丈夫誓许国，壮志耻为儒。

只益丹心苦，空悲清夜徂。朝来偶然出，随意数花须。